Document ID: 31998R1688

31998R1688
L 214/23
SLUŽBENI LIST EUROPSKE UNIJE
20.07.1998.
UREDBA VIJEĆA (EZ) br. 1688/98
od 20. srpnja 1998.
o izmjeni Uredbe Komisije (EZ) br. 1749/96 u vezi s geografskim i demografskim područjem prikupljanja podataka za harmonizirane indekse potrošačkih cijena
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 2494/95 od 23. listopada 1995. o harmoniziranim indeksima potrošačkih cijena (1), a posebno njezin članak 4. i članak 5. stavak 3.,
uzimajući u obzir prijedlog Komisije,
uzimajući u obzir mišljenje Europske središnje banke (2),
budući da se na temelju članka 5. stavka 1. točke (b) Uredbe (EZ) br. 2494/95, od svake države članice zahtijeva izrada harmoniziranog indeksa potrošačkih cijena (HIPC) počevši s indeksom za siječanj 1997.; budući da zahtjev za izradom HIPC-a ni u kom slučaju ne dovodi u pitanje pravo država članica da objavljuju svoje nacionalne, neharmonizirane indekse inflacije, koje mogu koristiti za potrebe nacionalne politike;
budući da Uredba Komisije (EZ) 1749/96 od 9. rujna o početnim provedbenim mjerama za Uredbu Vijeća (EZ) br. 2494/95 u vezi s harmoniziranim indeksima potrošačkih cijena (3) utvrđuje početno područje prikupljanja podataka za HIPC-e, koje je ograničeno na onu robu i usluge koje su obuhvaćene u svim ili u većini nacionalnih indeksa potrošačkih cijena (IPC);
budući da se Uredbom Vijeća (EZ) br. 1687/98 od 20. srpnja 1998. o izmjeni Uredbe Komisije (EZ) br. 1749/96 u vezi s područjem prikupljanja podataka za robu i usluge u harmoniziranom indeksu potrošačkih cijena (4), određuje područje prikupljanja podataka za HIPC-e kao onu robu i usluge koje su uvrštene u novčane izdatke za finalnu potrošnju kućanstava;
budući da se člankom 3. Uredbe (EZ) br. 2494/95 zahtijeva da se HIPC-i temelje na cijenama robe i usluga koje su na raspolaganju za kupovinu na ekonomskom području država članica za potrebe neposrednog zadovoljavanja potrošačkih potreba; budući da ponderi HIPC-a zahtijevaju usklađene definicije njihove geografske i demografske obuhvaćenosti;
budući da izrada indeksa potrošačkih cijena Monetarne unije (IPCMU) i europskog indeksa potrošačkih cijena (EIPC) zahtijeva usklađeni geografski koncept za HIPC-e;
budući da Odbor za statistički program (SPC) nije dostavio mišljenje u vremenskom roku koji je odredio njegov predsjednik; budući da u tom slučaju, prema postupku utvrđenom u članku 14. stavku 2. Uredbe (EZ) br. 2494/95, Komisija bez odlaganja podnosi Vijeću prijedlog u vezi s mjerama koje treba poduzeti,
DONIJELO JE OVU UREDBU:
Članak 1.
Uredba (EZ) br. 1749/96 mijenja se kako slijedi:
1.
Članak 2. podstavak (a)2. zamjenjuje se sljedećim:
„(a)2.
‚novčani izdaci za finalnu potrošnju kućanstava’ definira se kao dio izdataka finalne potrošnje kojima su izložena:
-
kućanstva bez obzira na nacionalnost ili rezidentnost, i
-
pri novčanim transakcijama, i
-
na ekonomskom području države članice, i
-
kupnjom robe i usluga koje se koriste za neposredno zadovoljavanje osobnih potreba ili želja, i
-
u jednom ili oba vremenska razdoblja koja se uspoređuju.
Novčani izdaci za finalnu potrošnju kućanstva navedeni su u Prilogu 1.b i sukladni su definicijama koje je utvrdio Europski sustav računa (ESA) 1995., koji sadrži Uredba (EZ) br. 2223/96 (5).
2.
Sljedeći stavak dodaje se članku 3.:
„3. Harmonizirani indeksi potrošačkih cijena (HIPC-i), koji su izračunani korištenjem podindeksa pondera, koji odražavaju izdatke za finalnu potrošnju jedne podskupine kućanstava, a ne svih kućanstava, smatraju se usporedivim kada ta razlika u praksi iznosi manje od jedne tisućinke ukupnog troška koji je obuhvaćen HIPC-om. Sve izmjene pondera nužne za osiguravanje usporedivosti, kako je određeno u ovom stavku, primjenjuju se najkasnije od prosinca 1999.”
3.
U Prilogu 1.b stavci 1. i 2. zamjenjuju se sljedećim:
„1. Sektor kućanstava se sastoji od kućanstava u koja se ubrajaju svi pojedinci ili skupine pojedinaca (kako je određeno u ESI 2.76.a i 2.76.b) bez obzira na, posebno, vrstu područja na kojem žive, njihov položaj u raspodjeli dohotka i njihovu nacionalnost ili rezidentnost. Taj sektor obuhvaća i pojedince koji žive u ustanovama (kako je definirano u ESI 2.76.b). Ne uključuje poslovni sektor.
2. Gospodarsko područje je određeno u ESI 2.05, osim što su uključene i izvanteritorijalne enklave smještene unutar granica pojedine države, a isključene su teritorijalne enklave smještene u ostatku svijeta.”
Članak 2.
Uzimajući u obzir stavove odbora osnovanog Odlukom 89/382/EEZ, Euratom (6), Komisija u roku od dvije godine od dana stupanja na snagu ove Uredbe sastavlja izvješće i podnosi ga Vijeću. U izvješću ocjenjuje djelovanje odredbi ove Uredbe. Nastavno na to izvješće Komisija može, ako je potrebno, iznosi Vijeću i odgovarajuće inicijative za izmjenu ove Uredbe.
Članak 3.
Ova Uredba stupa na snagu dvadesetog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 20. srpnja 1998.

Labels: 3
2